《猛虎》
宋代·王令

猛虎出白日，其欲未易量。
人人有怒心，常惧不敢戕。
壮士独何有，忿气裂怒肠。
脱身拔剑去，奋跃如惊翔。
虽挟必胜术，岂无邂逅伤。
虎不食壮士，壮士自虎当。
意贪众人完，岂暇为躯防。
虎死众人惠，虎存忧一乡。
果哉彼丈夫，赖有一剑将。
使其无所操，未免伏道旁。
有剑不刺虎，为谋信非臧。
无剑徒虎争，虽勇适为狂。
利剑亦可嗟，人有我独亡。
日暮南山阿，直道何可望。
一虎固已尔，况复千豺狼。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。